Μεραρχία Πάντσερ Tatra

Η Μεραρχία Πάντσερ "Τάτρα" (γερμανικά: Panzer-Division „Tatra“) ήταν μία βραχύβια γερμανική μεραρχία Πάντσερ (τεθωρακισμένων) η οποία έδρασε κατά τον Β' Παγκόσμιο Πόλεμο.

Δημιουργία 
Το τέλος του καλοκαιριού του 1944 βρήκε το άλλοτε πανίσχυρο Γ' Ράιχ σε εξαιρετικά δυσχερή θέση. Οι Σοβιετικοί όχι μόνο είχαν απωθήσει τους Γερμανούς από τα εδάφη της Σοβιετικής Ένωσης, αλλά απειλούσαν άμεσα την Κεντρική Ευρώπη και τις ανατολικές επαρχίες της Γερμανίας, καθώς οι Δυτικοί Σύμμαχοι πλησίαζαν επικίνδυνα από τα δυτικά. Σε αυτό το χαοτικό κλίμα, και στα πλαίσια της αύξησης της μαχητικής ισχύος της γερμανικής Βέρμαχτ (περισσότερο στα χαρτιά βέβαια), ιδρύθηκε το Αύγουστο του 1944 μία νέα μεραρχία. Η μονάδα αυτή σχηματίστηκε βιαστικά από τμήματα της εφεδρικής 178ης Μεραρχίας Πάντσερ της Στρατιωτικής Περιφέρειας VIII (Wehrkreis VIII) από το στρατόπεδο των "Μικρών Καρπαθίων" στο Μάλακυ της Σλοβακίας, ενώ περιλάμβανε και τμήματα της Διοίκησης των Πάντσερ XVII και σε διοικητικές θέσεις έμπειρα μέλη της 1ης Μεραρχίας Πάντσερ. Εφοδιάστηκε αρχικά με 28 παλαιού τύπου άρματα Panzer III και Panzer IV, ενώ διέθετε και 3 περιζήτητα άρματα Tiger.

Έλαβε τον τιμητικό τίτλο Tatra (Τάτρα) από τα όρη Τάτρα, μέρος των Καρπαθίων, τα οποία βρίσκονται στα σύνορα Σλοβακίας-Πολωνίας.

Δράση 
Η πρώτη αποστολή της μεραρχίας ήταν η καταστολή της εξέγερση της Σλοβακίας (Αύγουστος-Οκτώβριος 1944) (για τον ίδιο σκοπό είχαν σταλεί μεταξύ αλλων και 3 μεραρχίες των SS). Αργότερα (πριν την ολοκλήρωση των επιχειρήσεων στη Σλοβακία) ασχολήθηκε με την αντιμετώπιση των ανταρτών στη νότια Μοραβία εναντίον των οποίων σημείωσε σημαντικές επιτυχίες. Στη Σλοβακία έπαιξε σημαντικό ρόλο στην κατάληψη της πρωτεύουσας Μπρατισλάβα.

Ένα τμήμα της μεραρχίας με το όνομα "Ομάδα Μάχης φον Όλεν" (Kampfgruppe von Ohlen), το πρώτο τμήμα που μεταφέρθηκε από τη Μοραβία, εφορμώντας από την Τσάντκα κατόρθωσε να καταλάβει την Ζίλινα πλησίον της Τσάντκα. Μετά από αυτό μεταφέρθηκε πίσω στο στρατόπεδο των "Μικρών Καρπαθίων". Εκεί η εκπαίδευση ξεκίνησε τον Αύγουστο, ενώ επέστρεψαν πίσω στην 1η Μεραρχία Πάντσερ οι αξιωματικοί που είχαν αποσπαστεί.

Το Δεκέμβριο του 1944 μετονομάστηκε σε Εκπαιδευτική Μεραρχία Πάντσερ Πεδίου Τάτρα (Panzer Feldausblidungs Division „Tatra“). 

Τον Φεβρουάριο του 1945, μετονομάστηκε για μία ακόμα φορά, σε 232η Μεραρχία Πάντσερ (232. Panzer-Division) Υπαγόμενη πλέον στην Ομάδα Στρατιών Νότου μεταφέρθηκε στη βόρεια Αυστρία, στις περιοχές του Ράαμπ και του Γκραν στις όχθες του Δούναβη ποταμού ως εφεδρεία. Στις 21 του μήνα υπήχθη επίσημα στο δυναμικό της 8ης Στρατιάς.

Η μεραρχία πολέμησε στο προγεφύρωμα του Ράαμπ στην Ουγγαρία μαζί με την μεραρχία των SS «Hitlerjugend» (Χιτλερική Νεολαία) το Μάρτιο του 1945. Ο διοικητής της υποστράτηγος Χανς-Ούλριχ Μπακ τραυματίστηκε σοβαρά στις 29 του μήνα  (επέζησε ωστόσο του πολέμου και πέθανε στη Χάγη το 1976.) Υπαγόμενη στο I Σώμα Πάντσερ SS της 6ης Στρατιάς Πάντσερ SS. Ενα τάγμα περικυκλώθηκε και καταστράφηκε όταν τα SS ανατίναξαν τη γέφυρα ενος ποταμού, αποκόπτοντας τη δίοδο αποχώρησής του. Μαχόμενη με συντριπτικά ανώτερες δυνάμεις, την ίδια μοίρα είχε και η ίδια η μεραρχία, η οποία έπαψε να υφίσταται στα τέλη Μαρτίου με 1η Απριλίου 1945. Μόνο μικρά τμήματα κατάφεραν να επιστρέψουν πίσω στις γραμμές τους και να αποφύγουν το θάνατο και την αιχμαλωσία.

Διοικητές 
Μεραρχία Πάντσερ „Tatra“
 Αντιστράτηγος (Generalleutnant) Φρίντριχ-Βίλχελμ φον Λέπερ (9 Οκτωβρίου 1944-;)
232η Μεραρχία Πάντσερ
 Υποστράτηγος Χανς-Ούλριχ Μπακ (Φεβρουάριος 1945-28 Μαρτίου 1945)

Διάταξη μάχης 
Μεραρχία Πάντσερ „Tatra“
 82ο Σύνταγμα Γρεναδιέρων Πάντσερ και Εκπαίδευσης
 85ο Σύνταγμα Γρεναδιέρων Πάντσερ και Εκπαίδευσης
 Τάγμα Πυροβολικού Tatra
 Απόσπασμα Κυνγών Αρμάτων Tatra
 Λόχοι Μηχανικού
 Τάγμα Feldersatz Tatra
 Τμήματα Ανεφοδιασμού 

232η Μεραρχία Πάντσερ
 101ο Σύνταγμα Γρεναδιέρων Πάντσερ 
 102ο Σύνταγμα Γρεναδιέρων Πάντσερ 
 Απόσπασμα Πάντσερ Tatra
 Λόχος Βάρέων Κυνηγών Αρμάτων Tatra
 Τάγμα Πυροβολικού Tatra
 1ος Λόχος Μηχανικού (μηχανοκίνητος) 80
 2ος Λόχος Μηχανικού (μηχανοκίνητος) 80
 Τεθωρακισμένος Λόχος Αναγνώρισης (μηχανοκίνητος)
 Μεραρχιακός Λόχος Ανεφοδιασμού (μηχανοκίνητος)

Παραπομπές

Πηγές 
 http://www.lexikon-der-wehrmacht.de/Gliederungen/Panzerdivisionen/PDTatra-R.htm
 http://www.lexikon-der-wehrmacht.de/Gliederungen/Panzerdivisionen/232PD-R.htm
 http://www.armchairgeneral.com/forums/showthread.php?t=80900 .

Γερμανικές μεραρχίες του Β' Παγκοσμίου Πολέμου
Τεθωρακισμένες μεραρχίες